Meksikane soek tussen 174 lyke na hul geliefdes | Netwerk24
Meksikane soek tussen 174 lyke na hul geliefdes
Deur Reuters 12 September 2018 17:26
Nadat die polisie in Meksiko verlede week afgekom het op onder meer 166 skedels en 32 grafte is die families van mense wat vermis word, ontbied om te kom kyk of die oorskotte van hul geliefdes onder die beendere is.
Die polisie het verlede week die grusame ontdekking in die suidelike staat Veracruz gemaak nadat 'n anonieme oproep ontvang is.
Joernaliste staan buite die lykshuis waar die families van vermiste persone saamdrom om die besittings wat in die grafte gevind is, te identifiseer. Foto: Reuters/Yahir Ceballos
Nadere ondersoek het aan die lig gebring dat minstens 174 lyke daar begrawe is. Dit blyk dat die lyke sowat twee jaar gelede begrawe is. Die naasbestaandes is gesigmaskers gegee vir wanneer hulle met die oorskotte in die lykshuis in aanraking kom.
"Ons klou nog vas aan die hoop dat ons my oudste suster, wat twee jaar al vermis word, gaan opspoor," het Paloma Martinez gesê.
"Ons lewe al lank in angs en sonder enige antwoorde, en ek en my ma het kom kyk of daar enige identiteitsdokumente of kledingstukke is wat daarop dui dat sy dalk hier was," het sy gesê.
Imelda Fernandez het gesê haar seun het haar huis twee jaar gelede een oggend verlaat en nooit weer teruggekeer nie, berig
"Ek dink elke dag aan hom. Ek wil hom net opspoor en uitvind wat met hom gebeur het. Dit maak nie saak of hy lewe of dood is nie," het sy agter haar gesigmasker gesê.
Families van die vermistes drom buite die lykshuis saam, voor hulle almal na binne gelei word om items wat in die massagrafte gevind is, te identifiseer. Die grafte is in Xalapa, 'n Meksikaanse deelstaat van Veracruz, gevind. Foto: Reuters/Yahir Ceballos
Jorge Winckler, Veracruz se staatsaanklaer, het gesê om veiligheidsredes word die plek waar die lyke gevind is, nie bekend gemaak nie, berig The New York Post.
Gesigmaskers is aan die familielede uitgereik vir wanneer hulle met die lyke in die lykshuis in aanraking kom. Foto: Reuters/Yahir Ceballos
Lucia Diaz, 'n kampvegter vir die opsporing van vermistes, sê sy vertrou nie die owerhede nie.
Haar groep, Colectivo Solecito, het die polisie in die verlede gehelp om ander grafte op te spoor.
"As gevolg van baie redes het ons nie vertroue in die werk wat die polisie doen nie. In die verlede het die ondersoekers die lyke te vinnig uitgegrawe en dit het in stukkies opgeëindig."
Diaz vind dit ook vreemd dat 166 lyke in een maand opgegrawe kon word.
Sy het 'n kampvegter vir vermiste persone geword nadat haar seun, Guillermo Lagunes Diaz, in 2013 uit sy huis ontvoer is.